Marokkaanse koeskoes - HeleenMeyer
Apr 30, 2019 | Light meals, Light vegetarian, Sides & salads
Wat is koeskoes?
Koeskoes is ’n tipiese Noord-Afrikaanse en Mediterreense kossoort. Dit is nie die saad van enige plant of ’n tipe graan, soos baie mense dink nie, maar ’n klein korreltjie wat van semolina of koring gemaak word, baie soos pasta. Die een voordeel van koeskoes is dat dit net geweek of vir ’n kort tydjie gestoom hoef te word om gaar te wees. Die korreltjies word vooraf gedeeltelik gestoom, wat die gaarmaaktyd aansienlik vinniger maak wanneer jy dit wil voorberei. Dis ’n gewilde alternatief vir rys, veral met ’n bredie en is ewe lekker as basis vir ’n slaai. Koeskoes kan na gelang van die bestanddele wat vir geur bygevoeg word, warm of koud geëet word.
Koeskoes se neutrale smaak maak dit juis veelsydig, want dit het die vermoë om ’n wye verskeidenheid geure te kan ‘dra’ en absorbeer. Kruie, verskillende speserye, neute of sade en amper enige gedroogde vrugte, gaar groente of selfs vars slaaibestanddele is heerlik in koeskoes. Feta- of pecorinokaas word ook gereeld in ’n koeskoesslaai of as bygereg gebruik.
Maak dit so gaar
Daar is verskillende maniere om koeskoes gaar te maak en elke verpakking beveel ’n gaarmaakmetode aan. Vir my is dit die maklikste om die koeskoes net in kookwater te week. Daar is ’n paar wenke om dit so suksesvol as moontlik te doen. Gebruik ’n plat, vlak bak, sodat die koeskoes in ’n dun laag lê. Gelyke hoeveelhede koeskoes en kookwater of warm aftreksel lewer die beste resultate. Daar moet net genoeg vloeistof wees om die koeskoes te laat stoom, sonder dat dit ’n pappery word. Skink die warm vloeistof oor die koeskoes in die bak en laat dit so staan vir 5 minute – maar moet dit nie dadelik roer nie. Die bak kan selfs met ’n deksel, kleefplastiek of foelie toegemaak word, om die stoomproses aan te help.
Maak die koeskoes dan met ’n groot vurk los, deur dit te roer en enige klonte op te breek. Skink olyf- of avokado-olie oor om seker te maak dit behou ’n los tekstuur en roer dan die geurmiddels van jou keuse by. As die koeskoes warm geëet gaan word, moet vars kruie liewer bygeroer word, net voor dit voorgesit word, anders word dit bruin.
1 groot ui, gehalveer en in dun wiggies of skyfies gesny
90-100 ml olyf- of avokado-olie
500 ml (2 k) hoender- of uie-aftreksel
30 ml (2 e) grofgekapte kruisementblare
30 ml (2 e) grofgekapte koljanderblare
Voorverhit die oond tot 200 °C. Plaas die amandels op ’n groot bakplaat en rooster dit ’n paar minute tot goudbruin, maar wees versigtig dat dit nie brand nie. Skep uit en hou eenkant.
Plaas die ui, botterskorsie en komynsaad op dieselfde bakplaat. Giet sowat 30 ml van die olie oor en geur na smaak. Rooster die groente 30 minute of tot net gaar, maar nie te sag nie. Skep uit en laat afkoel.
Plaas intussen die koeskoes in ’n groot, plat mengbak. Giet die warm aftreksel oor en laat dit 5 minute staan sonder om te roer. Meng dit met ’n groot vurk deur om enige klonte op te breek.
Voeg die groente met die res van die bestanddele by en meng versigtig deur. Geur na smaak en sit warm of teen kamertemperatuur as bygereg of ligte vegetariese ete voor.